Falcone-ohjelma - Vuosiohjelma ja hanke-esitykset vuodeksi 2001



Virallinen lehti nro C 356 , 12/12/2000 s. 0004 - 0008



Falcone-ohjelma Vuosiohjelma ja hanke-esitykset vuodeksi 2001 (2000/C 356/04) Euroopan unionin neuvosto hyväksyi 19. maaliskuuta 1998 Falcone-ohjelman, joka on järjestäytyneen rikollisuuden torjunnasta vastaaville henkilöille tarkoitettu monivuotinen vaihto-, koulutus- ja yhteistyöohjelma(1). Ohjelma kattaa vuodet 1998-2002. Vuoden 2001 talousarvio on 2000000 euroa(2). Tässä vuosiohjelmassa keskitytään neuvoston 27. maaliskuuta 2000 vahvistaman järjestäytyneen rikollisuuden ehkäisemistä ja valvontaa (Euroopan unionin strategia uuden vuosituhannen alkaessa) koskevan ohjelman(3) toteuttamis- ja seurantatoimiin. Ohjelmassa otetaan huomioon Tampereen Eurooppa-neuvoston päätelmät(4), 21. joulukuuta 1998 annettu neuvoston päätöslauselma järjestäytyneen rikollisuuden ehkäisemisestä(5) sekä marraskuussa 2000 annettu komission tiedonanto. 1. Tavoitteet Falcone-ohjelman tarkoituksena on edistää Euroopan unionin edun mukaisia hankkeita, jotka edellyttävät useamman kuin yhden jäsenvaltioiden osallistumista. Ohjelman lähestymistapa on monialainen ja keskittyy järjestäytyneen rikollisuuden ennaltaehkäisyyn ja torjuntaan. Falcone-ohjelmalla tuetaan ennen kaikkea koulutus-, vaihto-, tutkimus- ja selvitystoimia sekä muita ammattitaidon kehittämistoimia. Tarkoituksena on tehostaa ja helpottaa järjestäytyneen rikollisuuden torjuntaa ja vähentää jäsenvaltioiden välisen yhteistyön mahdollisia esteitä. Ohjelmalla on seuraavat tavoitteet: - lisätä järjestäytyneeseen rikollisuuteen liittyvien ilmiöiden tuntemusta, - parantaa järjestäytyneen rikollisuuden torjunnasta vastaavien henkilöiden ammatillisia valmiuksia lisäämällä heidän tietoisuuttaan Euroopan eri valtioiden menettelyistä ja voimassa olevasta lainsäädännöstä, - edistää järjestäytyneen rikollisuuden torjunnasta saatujen kokemusten vaihtoa, - helpottaa yhteisten hankkeiden järjestämistä ja pitkäaikaista monialaista yhteistyötä, - arvioida uuden vuosituhannen strategian ja muiden johdanto-osassa mainittujen aloitteiden toteuttamiseen liittyviä yhteistyö- ja lainsäädännöllisiä vaatimuksia, - ottaa EU:n jäsenyyttä hakeneet maat mukaan valtioiden rajat ylittäviin hankkeisiin. 2. Ohjelman sisältö Falcone-ohjelmasta voidaan myöntää avustuksia hankkeille, jotka kuuluvat seuraaviin 19. maaliskuuta 1998 hyväksytyn yhteisen toiminnan 1 artiklan 3 kohdassa määriteltyihin aloihin: - koulutus, - ammatillisten valmiuksien ja toimintamenetelmien parantamiseen tarkoitetut yhteistyöhankkeet järjestäytyneen rikollisuuden torjuntaan liittyvää yhteistyötä varten, - harjoittelijaohjelmat sekä tapaamisten ja seminaarien järjestäminen, - tutkimustoiminta ja erityistutkimukset, mm. toteutettavuustutkimukset ja arviointi, - tietojen levitys ja vaihto, - muut toimintamuodot, jotka voivat edistää järjestäytyneen rikollisuuden torjuntaa koskevan toimintaohjelman toteuttamista. Hankkeiden kohderyhmänä ovat yhteisen toiminnan 1 artiklan 2 kohdassa määritellyt järjestäytyneen rikollisuuden torjunnasta vastaavat henkilöt, joihin kuuluvat tuomarit ja syyttäjät, poliisi- ja tulliviranomaiset, valtion virkamiehet, veroviranomaiset, rahoituslaitosten ja julkisten hankintojen valvonnasta sekä petosten ja lahjonnan torjunnasta vastaavat viranomaiset sekä sellaisten ammattiryhmien edustajat, joita toimintasuunnitelman suositusten täytäntöönpano saattaa koskea, sekä yliopistojen ja tiedemaailman edustajat. Hankkeisiin voi osallistua vastuuhenkilöitä EU:n jäsenyyttä hakeneista maista tai muista yhteisön ulkopuolisista maista, jos tämän katsotaan edistävän hankkeiden tavoitteiden saavuttamista. 3. Falcone-ohjelma suhteessa muihin ohjelmiin Falcone-ohjelma täydentää Euroopan unionista tehdyn sopimuksen VI osastoon kuuluvia muita komission käynnistämiä ohjelmia. Niitä ovat - Oisin (rikosten torjunnasta vastaavien viranomaisten välistä vaihtoa, koulutusta ja yhteistyötä koskeva ohjelma) (EYVL L 7, 10.1.1997), - Grotius (oikeusalan toimijoille tarkoitettu tuki- ja vaihto-ohjelma) (EYVL L 287, 8.11.1996), - Odysseus (turvapaikka- ja maahanmuuttopolitiikan sekä ulkorajojen ylittämisen alan koulutus-, vaihto- ja yhteistyöohjelma), hyväksytty 19. maaliskuuta 1998 (EYVL L 99, 31.3.1998), - Stop (ihmiskaupan ja lasten seksuaalisen hyväksikäytön torjunnasta vastaaville tarkoitettu kannustus- ja vaihto-ohjelma) (EYVL L 322, 12.12.1996). Stop-, Grotius- ja Oisin-ohjelmat päättyvät vuoden 2000 lopussa. Komissio arveleekin, että neuvosto tekee tämän ehdotuksen perusteella vuonna 2001 päätöksen niiden jatkamisesta kahdella vuodella. Päällekkäisyyksien välttämiseksi komissio valvoo eri komiteoiden avulla, että uuden vuosituhannen strategian ja muiden johdanto-osassa mainittujen aloitteiden piiriin kuuluvat toimet jätetään edellä mainittujen ohjelmien vuosittaisten painopisteiden ulkopuolelle. Järjestäytynyttä rikollisuutta koskevien hankkeiden rahoitus voidaan näin keskittää entistä selvemmin yksinomaan Falcone-ohjelmaan. Hakijoita kehotetaan tutustumaan edellä mainittuihin ohjelmiin ja niiden vuotuisiin painopisteisiin jo hankkeiden suunnitteluvaiheessa ennen kuin hankkeelle haetaan rahoitusta Falcone-ohjelmasta. Näin hakijat voivat varmistaa tehneensä oikean valinnan(6). Etenkin Oisin-ohjelman tavoitteena on tukea hankkeita, joiden avulla edistetään lainvalvontatoimia ja -menetelmiä. Falcone-ohjelmasta myönnettyä rahoitusta ei voi yhdistää muista yhteisön ohjelmista saatuun rahoitukseen, lukuun ottamatta niitä yhteisön ohjelmia, joiden tavoitteena on tukea EU:n jäsenyyttä hakeneita maita näiden liittymisvalmisteluissa. Yhteisön eri toiminta-aloihin liittyvät hankkeet voivat saada yhteisrahoitusta Falcone-ohjelmasta silloin kun ne täydentävät toimintasuunnitelmassa mainittua järjestäytyneen rikollisuuden torjuntaa. 4. Valintaperusteet Hankkeiden valintakriteerit ovat - yhteensopivuus järjestäytyneen rikollisuuden torjuntaa koskevilla neuvoston ensisijaisilla toiminta-aloilla jo aloitettujen tai suunnitteluvaiheessa olevien toimien kanssa ja erityisesti uuden vuosituhannen strategian painopisteiden ja muiden johdanto-osassa mainittujen aloitteiden kanssa, - hankkeen eurooppalainen ulottuvuus hankkeen sisällön ja jäsenvaltioiden osallistumisen kannalta (vähintään kaksi jäsenvaltiota) sekä EU:n jäsenyyttä hakeneiden maiden mahdollinen osallistuminen hankkeeseen, - eri tahojen osallistuminen hankkeeseen ja näiden erikoisosaamisen hyödyntäminen hankkeen järjestelyissä, - eri jäsenvaltioiden ja ammattiryhmien edustajien mahdollisuudet osallistua hankkeeseen ja sitä kautta hyödyntää toistensa kokemuksia, - hyöty alalla käyttöön otettujen tai käyttöön otettavien välineiden laatimisen tai täytäntöönpanon kannalta, - toiminnallinen tarkoitus ja käytännönläheisyys: miten paljon painotetaan kyseisessä ammattitoiminnassa välittömästi hyödynnettävän tiedon siirtämistä, - kohderyhmänä olevien viranomaisten tai henkilöryhmien määrä ja luonne sekä hankkeesta joko suoraan osanottajina tai välillisesti yhteyksien avulla hyötyvien alan ammattilaisten lukumäärä, - hankkeen saavutettavuus eli metodologia sekä osanottajien tietojen ja ammatillisten esteiden huomioon ottaminen käytännön järjestelyissä, - hankkeesta vastaavan organisaation valmiustaso ja asema sekä hankkeen tavoitteiden ja toimintasuunnitelman selkeys ja täsmällisyys, - eri hankkeiden keskinäinen täydentävyys ja se, miten ne kehittävät koko toimintaa eivätkä vain rinnasta yksittäisiä toimintoja, - mahdollisuus hyödyntää hankkeen tuloksia jäsenvaltioiden välisen yhteistyön tehostamiseksi. 5. Yleiset suuntaviivat Hanke-esitysten laadinnassa on hyötyä seuraavista suuntaviivoista, jotka perustuvat edellä esitettyihin kriteereihin: - tavoitteiltaan vaativien, pitkäaikaisten tai huomattavaa avustusta edellyttävien hankkeiden valmistelemiseksi on järjestettävä pilottihankkeita tai tehtävä selvityksiä, joilla osoitetaan hankkeiden toteuttamiskelpoisuus, - perustettaessa dokumentaatioverkostoja, tietokantoja yms. on ilmoitettava tarkkaan tietolähteet, tutkimusala, metodit, päivitystiheys, käyttäjien kohderyhmä jne., - tutkimushankkeet eivät saa rajoittua kirjallisen materiaalin perusteella laadittaviin selvityksiin vaan niiden on perustuttava myös käytännön kokemukseen, ja niissä on pyrittävä tuottamaan käytännössä hyödynnettäviä päätelmiä, - hankkeen kerrannaisvaikutusten arviointiperusteita ovat osanottajien määrä, asema ja edellytykset hankkeen tulosten levittämiseen. Erityistä huomiota kiinnitetään osallistujien tasapuoliseen jakautumiseen hankkeen järjestävän jäsenvaltion, muiden jäsenvaltioiden ja yhteisön ulkopuolisten maiden kesken, - pienimuotoiset hankkeet tai harjoittelun tai vierailujen järjestäminen suppealle osanottajajoukolle on perusteltava erityisen tarkkaan. Hankkeet, joista hyötyvät vain sen järjestäjät, hylätään, - perus- tai jatkokoulutuksesta vastaavien oppilaitosten välisiin tapaamisiin voidaan myöntää tukea ainoastaan silloin kun niiden tavoite on selkeästi määritelty ja liittyy tiettyyn hankkeeseen tai toiminta-alueeseen, - hankkeen valmistelutasoa arvioidaan sekä objektiivisesti (hankkeen suunnittelu) että subjektiivisesti (hakijaorganisaation maine ja kokemus). Jos sama organisaatio on tehnyt useita hakemuksia, aiemmat hakemukset otetaan huomioon. Hanke-esitystä ei oteta huomioon, jos sitä esittänyt organisaatio tai yhteisö ei ole rakenteeltaan vakiintunut tai sillä ei ole merkittäviä taloudellisia tai henkilöstöresursseja, - seminaarihankkeissa korostetaan yhteistyössä järjestettäviä seminaareja. Hakemukseen on liitettävä yksityiskohtainen seminaariohjelma, puheenvuorojen aiheet, osallistujaprofiili, esitelmöitsijöiden nimet ja tehtävät sekä selvitys siitä, miten seminaarit liittyvät hakijan toimintaan ja sitä koskeviin suunnitelmiin, - konferensseissa, joiden tarkoituksena on esitellä laajemmin tietyn alan tilannetta ja lisätä alan ammattilaisten välisiä yhteyksiä, on oltava voimakkaasti monialainen ja eurooppalainen ulottuvuus. Niissä on myös otettava huomioon samankaltaisista aiheista järjestettyjen muiden konferenssien puitteissa tehty työ ja saavutetut tulokset päällekkäisyyksien välttämiseksi ja jotta konferensseista saataisiin todellista lisähyötyä, - hakijoita kehotetaan tutkimaan yhteistyökumppaniensa kanssa mahdollisuuksia kehittää hankkeita, joiden sisältö ja aikataulu täydentävät toisiaan. Näin voidaan saada aikaan parempia tuloksia, - hankkeen järjestäjien ja osanottajien aktiivinen vuorovaikutus luetaan hankkeelle eduksi. 6. Ensisijaiset aiheet ja aihepiirit vuonna 2001 Erikoisasemassa ovat etenkin seuraavat aiheet ja aihepiirit, jotka perustuvat Falcone-ohjelman perustamista koskevaan yhteiseen toimintaan, järjestäytyneen rikollisuuden torjuntastrategian suosituksiin, päätöslauselmaan järjestäytyneen rikollisuuden torjumisesta sekä komission tiedonantoon järjestäytyneen rikollisuuden torjumisesta. a) Koulutus ja henkilövaihto - Työpaikkakoulutusta ja henkilövaihtoa koskevien ohjelmien määrittely ja toteutus. - Tapaamisten, seminaarien ja konferenssien järjestäminen. Nämä tapahtumat ja toimet voivat koskea järjestäytyneeseen rikollisuuteen liittyviä yleisiä ja monialaisia kysymyksiä tai erityiskysymyksiä(7). - Sellaisten opetusmoduulien ja -käsikirjojen laatiminen, joilla edistetään - rikosten ennaltaehkäisyä ja torjuntaa koskevien lakien ja asetusten sekä järjestäytyneen rikollisuuden torjuntaan liittyvien, eri näkemyksiä ja tekijöitä koskevien menetelmien keskinäistä tuntemusta, - sellaisten järjestäytyneen rikollisuuden eri muotoja koskevien ennaltaehkäisy-, jäljitys-, tutkinta- ja syytekäytäntöjen ja menetelmien keskinäistä tuntemusta, joita järjestäytyneen rikollisuuden torjunnasta vastaavat henkilöt toteuttavat. Käsikirjat suositellaan laadittavan tutkimus- tai koulutuslaitoksen edustajan ja viranomaisten yhteistyönä. Käsikirjojen kohderyhmä on määriteltävä tarkasti hanke-esityksessä. b) Ammatillisten valmiuksien ja toimintamenetelmien parantamiseen tarkoitetut yhteistyöhankkeet - Sellaisten innovatiivisten yhteistyöhankkeiden määrittely ja toteuttaminen, joiden tavoitteena on parantaa valmiuksia yhteistyöhön järjestäytyneen rikollisuuden torjunnassa ja ennaltaehkäisyssä sekä yhteistyötä koskevia toimintamenetelmiä. Hankkeisiin kuuluu viranomaisten edustajia ja vastuuhenkilöitä (mahdollisesti myös tutkijoita), ja niiden tarkoituksena on tehdä yhteinen selvitys nykyisistä käytännöistä sekä eri aihepiirejä koskevan monikansallisen yhteistyön tarpeista ja esteistä. Hankkeiden tavoitteena on auttaa määrittelemään yhteistyötä edistäviä uusia käytännön ehdotuksia, menetelmiä ja järjestelyjä ja arvioida niiden toteuttamiskelpoisuus. - Innovatiiviset hankkeet, joiden tavoitteena on järjestäytyneen rikollisuuden ennaltaehkäisyn ja torjunnan tehostaminen. Hankkeet voivat myös liittyä kansainvälisten yhteistyövälineiden kehittämiseen. - Tuki järjestäytyneen rikollisuuden eri muotojen ennaltaehkäisemisestä vastaavien asiantuntijoiden verkostoitumiselle. Näitä lyhytaikaisia yhteistyöhankkeita voidaan järjestää henkilöryhmille, jotka mainitaan Falcone-ohjelman perustamista koskevan yhteisen toiminnan 1 artiklan 2 kohdassa. Myös Europolin henkilöstö voi osallistua hankkeisiin silloin kun niissä käsitellään Europolin vastuualueeseen kuuluvia asioita. c) Tietojen vertailukelpoisuus ja levitys - Toteutettavuustutkimukset tiedon keruusta ja vaihdosta sekä järjestäytyneen rikollisuuden torjuntaa ja ennaltaehkäisyä koskevien tietokantojen perustaminen. - Yhteisten normien ja menetelmien määrittely ilmiöiden tunnistamista sekä tietojen keräämistä ja analysoimista varten. - Tietojen hyödyntäminen ennen kaikkea rikollisuuden tutkimuksesta vastaavien yksiköiden ja yliopistojen verkostojen kautta. - Tietojen levittäminen yhteisen toiminnan 1 artiklan 2 kohdassa määritellyille vastuuhenkilöille. - Toteutettavuustutkimus järjestelystä, jossa autetaan potentiaalisia hakijoita löytämään yhteistyökumppaneita järjestäytyneen rikollisuuden ennaltaehkäisyä ja torjuntaa koskevien Euroopan laajuisten hankkeiden valmistelemiseksi ja hanke-esitysten tekemiseksi. d) Selvitykset, analyysit ja strategiat - Tieteelliset ja tekniset tutkimukset sekä eri alojen erityiset ja vertailevat tutkimukset, joita voidaan hyödyntää rikollisjärjestöjen vastaisessa taistelussa ja järjestöjen toiminnan estämisessä. Tutkimuksissa on keskityttävä julkisiin hankintoihin, avustuksiin ja julkisiin lisensseihin, lahjontaan, petoksiin, väärennöksiin, rikoksille alttiiden talouselämän sektorien ja ammattien suojelemiseen rikoksilta, rahanpesuun (myös pankki- ja rahoituslaitoksissa sekä veroparatiiseissa), kaupunkirikollisuuteen, tietokonerikoksiin ja uuteen tekniikkaan liittyviin rikoksiin sekä kansainvälisiin ympäristörikoksiin. - Monialainen riski- ja vaikutusanalyysi tietyistä kansainvälisen talousrikollisuuden ilmenemismuodoista. Tarkoituksena on lisätä tietämystä talousrikoksista ja auttaa kehittämään niiden monitieteisiä ehkäisemis- ja torjuntamenetelmiä. Analyysien tavoitteena voi myös olla talousrikosten torjunta- ja ehkäisemistekniikoiden kehittäminen sekä viranomaisten että yritysten käyttöön. - Sellaiset strategioita sekä lakeja ja asetuksia koskevat selvitykset, joiden avulla voidaan tehostaa yhteistyötä rikosten ennaltaehkäisyssä, torjunnassa ja syytetoimissa ja erityisesti mahdollisuuksia määritellä järjestäytyneen rikollisuuden torjunnalle yhteisiä toimintaperiaatteita ja selvittää mahdollisuuksia niiden lähentämiseen tai yhdenmukaistamiseen, jotta niistä voitaisiin tehdä Euroopan unionin pitkän aikavälin tavoite. Tällaiset hankkeet voivat perustua valmistaviin ja vertaileviin tutkimuksiin jäsenvaltioiden nykyisestä lainvalvonnasta, niiden oikeusjärjestelmien rakenteesta ja oikeuskäsittelyistä. - Monialaisten tietoverkkojen perustamista koskevat toteutettavuustutkimukset. - Uutta tietotekniikkaa hyödyntävien tutkinta-, analyysi- ja käännösvälineiden toteutettavuustutkimukset. - Vertailevat tutkimukset EU:n jäsenvaltioiden ja yhteisön ulkopuolisten maiden kokemuksista rikosten torjunnassa ja tavoissa liittää kansalaiset mukaan tähän toimintaan. 7. Yleiset rahoitussäännöt ja vuoden 2001 talousarvio Avustuksen määrä voi olla enintään 80 prosenttia hankkeen toteuttamiseen suoranaisesti liittyvistä menoista, joihin sopimuksessa vahvistetulla kaudella on sitouduttu. Falcone- komitea korostaa, että koska sen tavoitteena on lisätä tuettavien hankkeiden määrää, se on päättänyt aiemmilla valintakierroksilla pienentää hankkeille myönnettäviä avustuksia (poikkeustapauksia lukuun ottamatta) niin, että avustuksen osuus on ollut keskimäärin 60-65 prosenttia. Vuoden 2001 talousarviosta rahoitettavat hankkeet on saatava hyvään alkuun vuoden 2001 loppuun mennessä. Hankkeiden on päätyttävä viimeistään vuoden kuluttua päivästä, jolloin avustuksen myöntämistä koskeva vahvistuskirje on lähetetty. Ohjelmaan ei hyväksytä tukikelpoiseksi menoa, joka on aiheutunut ennen kuin komitea on tehnyt rahoituksesta päätöksen. Hankkeiden vetäjinä voivat toimia viranomaiset, julkiset laitokset ja yksityiset tahot, etenkin perus- ja jatkokoulutuksen ja tutkimuksen aloilta. Yksityishenkilöiden tekemiä hanke-esityksiä ei rahoiteta tästä ohjelmasta. Hanke-esitykset, joissa ei ole yksityiskohtaista rahoitusselvitystä sen määrittämiseksi, vastaavatko menot hankkeen eri vaiheista aiheutuvia kustannuksia, hylätään. Esimerkki hankkeen talousarviosta löytyy Internetin kautta saatavilla olevasta oppaasta (ks. jäljempänä). Hankkeisiin voi osallistua järjestäytyneen rikollisuuden torjunnasta vastaavia henkilöitä ja laitoksia EU:n jäsenyyttä hakeneista maista, joita voidaan tällä tavoin auttaa perehtymään Euroopan unionin eri toimintaperiaatteisiin ja valmistautumaan jäsenyyteen, tai vastuuhenkilöitä ja organisaatioita muista yhteisön ulkopuolisista maista, jos se on hankkeiden tavoitteiden mukaista. Falcone-ohjelmaa ei ole kuitenkaan tarkoitettu Keski- ja Itä-Euroopan maiden tukemiseen, sillä sitä varten on olemassa Phare-ohjelma. Vuoden 2001 talousarvio on 2000000 euroa. Se jaetaan eri alojen kesken alustavasti seuraavalla tavalla: >TAULUKON PAIKKA> 8. Hakumenettely Avustushakemukset on toimitettava viimeistään 28. helmikuuta 2001 osoitteeseen Euroopan komissio, oikeus- ja sisäasioiden pääosasto, Jean-Jacques Nuss, LX 46 04/151, Rue de la Loi/Wetstraat 200, B-1049 Bruxelles/Brussel. Hakemus on tehtävä hakulomakkeelle jollakin Euroopan unionin 11 virallisesta kielestä. Mukaan voidaan liittää jollekin muulle unionin työkielelle tehty käännös. Hakulomakkeita on liitteinä vuotuisissa rahoitusohjeissa, jotka ovat saatavilla Europa-palvelimella olevilla Euroopan komission www-sivuilla (http://europa.eu.int). Yksityiskohtaisempia tietoja ja ohjelman hakuopas löytyvät saksan, englannin ja ranskan kielillä seuraavista osoitteista: http://europa.eu.int/comm/justice_home/index_de.htm http://europa.eu.int/comm/justice_home/index_en.htm http://europa.eu.int/comm/justice_home/index_fr.htm. Hakulomakkeita saa edellä mainitusta osoitteesta tai lähettämällä faksin numeroon (32-2) 295 01 74 tai sähköpostitse osoitteesta jean-jacques.nuss@cec.eu.int. Asianmukaisesti allekirjoitettu hakemus on toimitettava kolmena alkuperäisenä kappaleena (ei faksitse), ja siinä on oltava seuraavat asiakirjat: - hakulomake, - täydellinen ja yksityiskohtainen kuvaus hankkeesta, - enintään kaksisivuinen tiivistelmä, jossa esitetään hankkeen tavoite ja sisältö, luettelo ja esittely hankkeen kehittäjistä, hankkeen osallistujien lukumäärä ja kuvaus, hankkeen päättymispäivä, tulosten julkistamistavat sekä kohderyhmien määrä ja luonne, - yksityiskohtainen ja täydellinen talousarvio budjettikohdittain euroina. Talousarviossa on ilmoitettava hankkeen arvioidut kokonaiskustannukset. Yhteisön rahoitusosuus voi olla enintään 80 prosenttia hankkeen kokonaiskustannuksista. Avustusosuus voi jäädä pienemmäksi kuin haettu osuus. Avustusta ei myönnetä organisaation juokseviin kuluihin. Yhteisön avustuksen saajan on mainittava kaikissa hanketta koskevissa mainoksissa ja julkaisuissa, että Euroopan komissio on myöntänyt hankkeelle tukea Falcone-ohjelmasta. Avustuksensaajien on jaettava seminaarien, konferenssien ja keskustelutilaisuuksien osallistujille kyselylomake, joka julkaistaan rahoitusohjeiden liitteenä. Niiden on varmistettava, että Falcone-ohjelman edustaja osallistuu tilaisuuksiin, jos tätä pyydetään avustuspäätöksen yhteydessä. Avustuksensaajan on toimitettava kolmen kuukauden kuluessa hankkeen päättymisestä oikeus- ja sisäasioiden pääosastoon raportti hankkeen toteuttamisesta, hankkeen tuloksista, esiin tulleista ongelmista, osanottajien antamasta arvioinnista, tulosten levittämisestä sekä hankkeen perusteella tehtävistä päätelmistä. (1) Yhteinen toiminta 98/245/YOS (EYVL L 99, 31.3.1998). (2) Koko ohjelman rahoitusohje on 10 miljoonaa euroa. (3) EYVL C 124, 3.5.2000. (4) http://ue.eu.int/fi/info/eurocouncil/index.htm (5) EYVL C 408, 29.12.1998. (6) Jos käy ilmi, että Falcone-ohjelmaan lähetetty hanke-esitys kuuluu johonkin muuhun edellä mainituista yhteisön ohjelmista, komissio pyrkii mahdollisuuksien mukaan varmistamaan, että se siirretään oikeaan ohjelmaan. (7) Lukuun ottamatta Stop-ohjelmassa tarkoitettuja ihmiskaupan erityiskysymyksiä ja Odysseus-ohjelmassa tarkoitettuja, laitonta siirtolaisuutta ja väärennettyjä asiakirjoja koskevia erityiskysymyksiä.